Mathias Richling

Dr **Mathias Richling** (* 24. März 1953 z Waiblenga em heidiga Rems-Murr-Kreis) ischt a deitscher Kabareddischt, Parodischt, Autor ond Schauspiiler.

## Aus seim Leaba
Dr Mathias Richling ischt zwar am 24. Merz 1953 z Waiblenga uff d Welt komma, abr uffgwachsa ischt’r em Nochbr-Ort Endersbach. Noch-em Abidur hot’r oogfanga, Litradur-, Musik- ond Theaderwissaschaft zo studiira. Neabaher ischt’r emmr mol wiider als Kabareddischt uff vorschidene Bihna gschdanda. E-ma greeßra Personakreis bekanntworra ischt’r mit dera uff ehn ganz perseenlich zuagschniddena Satiresendong *Jetzt schlägt’s Richling*, wo vo 1989 bis 1990 emmer am Middwoch nachts om elfe em Erschda Fernsehprogramm ausgschdrahlt worra ischt. So a Sendong hot grad amol fenf Menuda dauret. Do dren hot sich dr Richleng e-ma graußa oogmachda Bedd gräklet ond en-ra uff Schwäbisch ooghauchda Sproch s Gscheha vo dr vorgangena Woch karikiirt. Des abr hot an Haufa Leit et basst. Dia hend’s gschmacklos gfonda, dass oiner s Zeitgescheha us-ma Bedd raus uff d Schibbe gnomma hot. Drom hot sella Sendong au scho noch 16 Folga vom Bildschirm wiider vorschwenda miaßa, ischt abr späder em dridda Fernseh-Programm vom domoliga Siddeitscha Rundfunk bis 1996 wiider uffdaucht.

1996 hot dr Richling em Sidwescht-Fernseha a neia Sende-Reihe kriagt: *Zwerch trifft Fell*, gfolgt vo *Studio Richling* em Merz 2010, späder ombenannt en *Die Mathias Richling Show*, wo mr bis heit noh uff Sidwescht 3 oogucka koo.

Vo 2003 bis 2008 hot dr Richling zo dr Stammbesetzong vo dr ARD-Sendong *Scheibenwischer* gheert. Noch dera ihrer Eistellong hot’r vom Merz 2009 bis Ende 2010 durch d Nochfolge-Sendong *Satire Gipfel* gfihrt. Dr Richling tridd abr et bloß em Fernseha auf; er goht au viil uff d Tournee. Zwoi vo seine Markazeiche send, dass’r seine Nommra e-ma Mordstempo vortregt ond oft en d Rolla vo bekannde Persona schlupft, meischdens en soddiche vo Polidiker ond Polidikerenna. Do drbei karikiirt’r humorvoll ond manchmol durch a krassa Ibrtreibong s Nichtsagende ond Widersprichliche vo de selle ihre effentliche Ufftridd.

## A Auswahl vo seine Bihna-Programm
* 1974: *Köpfe u. v. a.*
* 1976: *Riesenblödsinn?*
* 1977: *Ich bin’s gar nicht*
* 1979: *Zuerst mal die Zugaben*
* 1980: *Zu uns gesagt mit Günter Verdin*
* 1981: *Ich habe nie gesagt*
* 1982: *Ich wiederhol’s gerade mal*
* 1983: *Daß Fernseh bled macht?*
* 1985: *Reden Sie! Jetzt red’ich!*
* 1987: *Wieviel Demokratie ist es bitte?*
* 1989: *Was ich noch vergessen wollte...*
* 1990: *Jetzt schlägt’s Richling*
* 1996: *Ich muß noch was beRICHLINGen*
* 1999: *RICHLING- Das @ntWort*
* 2004: *RICHLING  WAAAS?!*
* 2006: *E=m•Richling²*
* 2010: *Der Richling-Code*
* 2013: *Deutschland to go*
* 2016: *Richling spielt Richling*
* 2018: *RICHLING und 2084*

## Auszoichnonga
* 1978: Em Rahma vom Deitscha Kleikunschtpreis hot’r da *Förderpreis der Stadt Mainz* vorliha kriagt.
* 1987: Em Rahma vom Deitscha Kleikunschtpreis ischt’r en dr Kategorie *Kabarett* auszeichnet worra.
* 1988: En deam Johr ischt-em dr Eschreichische Kleikunschtpreis vorliha worra.
* 2000: Em Rahma vo de *Oltner Kabarett-Tage* hot’r da Schweizer Kabaredd-Preis *Cornichon* kriagt.
* 2007: En deam Johr ischt’r mit-em Boirischa Kabaredd-Preis auszeichnet worra.
* 2012: Do hot’r em Rahma vom Kleikunschtpreis vom Land Bada-Wirdaberg da Ehrapreis vorliha kriagt.
* 2012: En deam Johr hot’r da Ehrapreis em Rahma vom *große Kleinkunstfestival der Wühlmäuse* gwonna.
* 2020: En deam Johr hot’r da Ehrapreis vo dr *Krefelder Krähe* vorliha kriagt.

## A Auswahl vo seine Werk
### DVDs
* *Zwerch trifft Fell* Vol. 1, con anima, Düsseldorf 2005, ISBN 3-931265-56-0.
* *Zwerch trifft Fell* Vol. 2, con anima, Düsseldorf 2005, ISBN 3-931265-57-9.
* *Zwerch trifft Fell* Vol. 3, con anima, Düsseldorf 2005, ISBN 3-931265-58-7.
* *Zwerch trifft Fell* Vol. 4, con anima, Düsseldorf 2007, ISBN 978-3-931265-63-2.
* *Zwerch trifft Fell* Vol. 5, con anima, Düsseldorf 2007, ISBN 978-3-931265-64-9.
* *Zwerch trifft Fell* Vol. 6, con anima, Düsseldorf 2009, ISBN 978-3-931265-79-3.

### Biacher
* *Du bist so treibend wahnesblöd*. Spectrum Verlag, Stuttgart 1981. ISBN 3-7976-1364-4.
* *Ich dachte, es wäre der Froschkönig. Manch Nimmermär*. Spectrum Verlag, Stuttgart 1984, ISBN 3-7976-1404-7.
* *Der deutsche Selbstverstand*. Knaur Verlag, München 1989, ISBN 3-426-02724-0.
* *Deutschland to go*, Ullstein Verlag, Berlin 2012, ISBN 978-3-550-08003-6, als E-Book ISBN 978-3-8437-0312-3, als Hörbuch (Hörbuch Hamburg) ISBN 978-3-89903-384-7.
* *Das Virus Demokratie? Eine Abschätzung*. Westend Verlag, Frankfurt 2021, ISBN 978-3-86489-345-2.

## Litradur
* Doris Rosenstein: *Fernseh(schwäbisches) Kabarett. (Mathias Richling).* In: *Suevica*. 7, 1993, Stuttgart 1994 [1995], ISBN 3-88099-311-4, S. 153–192 (*Stuttgarter Arbeiten zur Germanistik* 307).
* Mathias Richling: *Ich schaue Polit-Talkshows, um den homo politicus im TV und in freier Wildbahn zu beobachten*. In: Sascha Michel, Heiko Girnth (Hrsg.): *Polit-Talkshows. Bühnen der Macht. Ein Blick hinter die Kulissen*. Bouvier, Bonn 2009, ISBN 978-3-416-03280-3, S. 39–42.

## Weblink
* D Internetseit vom Mathias Richling
* Planet Interview, 12. Januar 2008: "Kerner ist ein Wischiwaschi-Friedman", Mathias Richling im Gespräch mit Tobias Goltz
* Auf die Enterbung folgt der Vatermord
* Alleswisser Mathias Richling "Ob ich noch ganz dicht bin? Ich bitte Sie!" A Interview vo *Spiegel-online* mit-em Mathias Richling (27. Mai 2011)

## Fuaßnoda ond oinzlne Nochweis